Nka sabi nau,mas tempu di reloji kasta sirbi mas pa es mundu. Kada dia ki manxi bu ta korda ku un novu invenson teknolojiku e inventadu. Nu ta djobi paladu i bluetooths, wirelles,infra-vermelhos i koneson via satelite ta invadi nos vida i ta konetanu ku planeta terra na un instanti.
Palavras ta navega pa terra, agua i ar, i el ta parsi na tempu rial pa diminui distansia i solidon. Bu ta liga PC.....i.....bu sorizu e odjadu na otu ladu di webcam ki ta respondeu via Skype : Bon dia! Assin nu ta kontinua, nu ta manda emails, nu ta fala tonterias na facebook, nu ta le Blogs, nu ta uza Google pa tudu kel ki nu ka sabi, nu ta namora i trabadja pa msn, nu ta manda fotus pa telemovel a un amigu ki sta lonji, nu ta fla ‘nta amau` na velosidadi di luz ( e ka kel tempu la de tekla `send`)
E verdadi, tudu kel ki ta parseba staba lonji , fika mas pertu. Ami ngosta de sta ku pe na txon mas ku txeu teknologia, bu kre ntenden? Nen ka bu tenta pamodi nen mi ka sabi splika. Ta izisti futilidadi teknolojiku ben gostozu i ken ki fla ma no, nunka el xinti kel prazer di anda na rua ku ipod sima ki el sta fazi parti di un vidio clip imaginario ou nunka viaja na meiu di nada ku un PC sabendu ma ten kel 3G di Tmais (mesmu ki lentu) i manda bu trabadja justu na tempu, enquantu bu ta mata meti pe na areia.
Mas....TRIM! Novu mensagen di voz, nta le i nta perdi. Kuze ki fazen skrebi es testu xeiu di bytes i palavras ki ta auto-koriji? Hum....kurason ta aviza: e vaziu, mesmu ku es rapidu koneson ki ta liga ku mundu, nunka nxinti alguen diskonetadu des manera, ka so di es mesmu mas sin ku otus tambe. Ta parsi ma karensia ta avansa na mesmu velosidadi ki teknolojia ta progridi.
Txeu bes nu ta prefiri fika na un relason ta jura ma nu konxi dretu (mas ki ta vivi na otu hemisferiu) sen pelu menus ri ku kel vizinhu interesanti ki da kontron ku bo. Ami nka kontra relason a distansia, mutu menus virtual (nha kazu Barcelona – Lisboa), kada ken sabi di se vida i nunka ninguen kata ntendi amor (grasas a deus).
Ami nka Antropologa, Sosiologa, Psikologa, nen senhora ki sabi tudu, apenas nta xinti, i o kin ta xinti e o ki mundu sta karenti. Karenti di realidadi, frazis kopiadus i fotus korijidu pa photoshops, na modi, ken ki nu kre ngana? Midjor uza teknolojia a nos favor i toma apenas kuidadu pa nu ka uzal moda un forma di sukundi nos medu i defeitus.
Afinal nu ser sinserus pah,txeru e txeru, beju e gostozu, peli e quimika i ami nkata sabi sin kreu pamodi bu imagen de 480 pixels dexan di boka abertu. Ah nau mesmu! Ami nkre provau literalmenti. Palavra pa palavra, beiju pa beiju, frazi pa frazi. ( Sorti dinos ki teknologia inda ka konsigui pluga nos kurason).
kea_Latn kea_Latn kea_Latn kea_Latn kea_Latn kea_Latn kea_Latn